ΓΡΑΠΤΗ ΕΡΩΤΗΣΗ E-3129/98

υποβολή: Brigitte Langenhagen (PPE) προς την Επιτροπή

(16 Οκτωβρίου 1998)

Θέμα: Στρεβλώσεις του ανταγωνισμού στην αγορά κρέατος αλόγου

Εκτιμάται ότι στην περιοχή της βόρειας Γερμανίας υπάρχουν σημαντικές διαφορές στην κλίμακα τιμών κατά την αγορά κρέατος αλόγου μεταξύ των γερμανών αγοραστών και των αντίστοιχων γάλλων, βέλγων και ιταλών αγοραστών.

Μπορεί η Επιτροπή να επιβεβαιώσει την ύπαρξη αυτών των στρεβλώσεων του ανταγωνισμού στην αγορά κρέατος αλόγου μεταξύ των κρατών μελών και να αποφανθεί κατά πόσον τούτο οφείλεται στις επιδοτήσεις της ΕΕ;

Τέτοιες στρεβλώσεις του ανταγωνισμού συνάδουν με το πνεύμα της ΚΓΠ;

Επιτρέπεται η εθνική ενίσχυση σε αυτόν τον τομέα;

Ποιές πιθανότητες υπάρχουν να περιοριστεί στο ελάχιστο η μεταφορά ζωντανών ζώων κατά το πνεύμα της πολιτικής της ΕΕ;

Ένας νέος επιχειρηματίας ο οποίος πραγματοποιεί επενδύσεις σε εγκαταστάσεις σφαγής, διαμελισμού και κατεργασίας ζώων θεωρείται επιλέξιμος για να λάβει ενίσχυση από την ΕΕ;

Απάντηση του κ. Fischler εξ ονόματος της Επιτροπής

(23 Νοεμβρίου 1998)

Το κρέας αλόγου δεν καλύπτεται από καμία κοινή οργάνωση αγορών σε κοινοτικό επίπεδο. Δυνάμει του κανονισμού 26 του Συμβουλίου της 4ης Απριλίου 1962(1), μόνο οι διατάξεις του άρθρου 93 παράγραφος 1 και η πρώτη περίοδος του άρθρου 93 παράγραφος 3 της συνθήκης ΕΚ εφαρμόζεται στις κρατικές ενισχύσεις που χορηγούνται για την παραγωγή και την εμπορία των γεωργικών προϊόντων που ανήκουν στο παράρτημα ΙΙ της συνθήκης, που δεν καλύπτονται από καμία κοινή οργάνωση αγορών. Αυτό σημαίνει ότι, ακόμη και αν τα κράτη μέλη πρέπει να κοινοποιήσουν τα σχέδιά τους όσον αφορά τα μέτρα ενίσχυσης, στην Επιτροπή, οι αρμοδιότητες της Επιτροπής περιορίζονται στη διατύπωση παρατηρήσεων όσον αφορά τα εν λόγω μέτρα. Η Επιτροπή δεν είναι εξουσιοδοτημένη να προβεί σε έναρξη επισήμου ελέγχου όσον αφορά τα εν λόγω μέτρα ενίσχυσης, δυνάμει του άρθρου 93 παράγραφος 2, ούτε να εγκρίνει απόφαση που να δηλώνει τις ενισχύσεις ως ασυμβίβαστες με την κοινή αγορά, λόγω δημιουργίας στρεβλώσεων του ανταγωνισμού.

Δεν υφίσταται καμία κοινοτική νομοθεσία όσον αφορά τον τομέα της καλής διαβίωσης των ζώων, η οποία να επιβάλλει κατά το ελάχιστο μία μείωση της μεταφοράς ζώντων ζώων. Η κοινοτική νομοθεσία σχετικά με την προστασία των ζώων κατά τη διάρκεια της μεταφοράς τους καθορίζει μόνο τους όρους υπό τους οποίους τα ζώα μπορούν να μεταφέρονται.

Ωστόσο οι εν λόγω όροι δύναται να επιφέρουν μια μείωση του αριθμού των ζώων που υπόκεινται σε μεταφορές διάρκειας ανώτερης των 8 ωρών μέσα στην Κοινότητα.

Ο κανονισμός (ΕΚ) 951/97 του Συμβουλίου της 20 Απριλίου 1997, όσον αφορά τη βελτίωση των όρων μεταποίησης και εμπορίας των γεωργικών προϊόντων(2), προβλέπει μία κοινοτική ενίσχυση για αυτούς που πραγματοποιούν επενδύσεις στον τομέα της μεταποίησης και της εμπορίας των γεωργικών προϊόντων. Οι εν λόγω επενδύσεις πρέπει να είναι σύμφωνες με τους στόχους που καθορίζονται στον κανονισμό και, κατάρχήν, να αφορούν προϊόντα που αναφέρονται στο παράρτημα ΙΙ της συνθήκης ΕΚ. Πρέπει επίσης να διασφαλίζουν παρασκευαστές των βασικών προϊόντων ένα μέρος κατάλληλο και διαρκές των οικονομικών πλεονεκτημάτων που προκύπτουν. Εφόσον τα άλογα και το κρέας αλόγων περιλαμβάνονται στο ανωτέρω αναφερόμενο παράρτημα, οι ενέργειες σφαγής, κοπής και μεταποίησης, οι οποίες τα αφορούν, δύνανται να απολαύουν ενίσχυσης στο πλαίσιο του προβλεπόμενου καθεστώτος. Το εν λόγω μέτρο εφαρμόζεται μέσω προγραμμάτων τα οποία υποβλήθηκαν από τα κράτη μέλη και ενεκρίθησαν από την Επιτροπή κατά την αρχή της περιόδου προγραμματισμού 1994-1999. Η εκτέλεση των προγραμμάτων και ιδίως η επιλογή των επενδύσεων, ανήκει στην αρμοδιότητα των κρατών μελών.

(1) ΕΕ 30 της 20.4.1962.

(2) ΕΕ L 142 της 2.6.1997.